Sonja Albrink (CD), 2000-03-21:
Da CD's ordfører, fru Susanne Clemensen, på grund af influenza ikke kan være til stede her i salen i dag under debatten, skal jeg på hendes vegne fremføre CD's ordførertale:
Jeg vil på CD's vegne takke undervisningsministeren for det lovgivningsinitiativ, regeringen vil tage for at forbedre sikkerheden og sundheden for elever og studerende samt børn i daginstitutioner.
Det kommer som noget af en overraskelse, men heldigvis en kærkommen og glædelig overraskelse, at regeringen endelig har givet efter for det pres, som bl.a. partierne bag forespørgslen i dag har lagt på regeringen.
Men også mange andre har påpeget, at der er behov for klare og præcise arbejdsmiljøregler for børn og unge i institutioner, skoler og øvrige uddannelsessteder, og vel at mærke regler, hvis overholdelse der i en eller anden grad bliver ført tilsyn med. I flere år har skiftende socialdemokratiske arbejdsministre argumenteret med, at det særlige arbejdsgiver/arbejdstagerforhold ikke umiddelbart kan overføres til at gælde for elever og studerende, og at de derfor ikke kunne være omfattet af arbejdsmiljølovgivningen.
Det første er nok rigtigt - det vil jeg ikke benægte - men at det skulle medføre det sidste, kan jeg ikke forstå.
På nogle områder er elever og studerende jo allerede i dag omfattet af arbejdsmiljølovgivningen, og i Sverige er elever og studerende omfattet af den svenske arbejdsmiljølovgivning, så hvorfor man ikke også kan gøre det i Danmark, står for mig fortsat hen i det uvisse.
Det vigtigste for CD er dog, at børn og unge skal sikres et sikkert og sundt arbejdsmiljø.
Hvilken lovgivning eller indpakning, de helt konkret skal høre under i fremtiden, er ikke afgørende.
Det er indholdet, der er afgørende, det er dét, der er det interessante, og derfor er vi også glade for, at undervisningsministeren i sin tale nævnte, at et godt undervisningsmiljø foruden det fysiske miljø også skal omfatte uddannelsesstedets psykiske og etiske miljø.
I CD har vi i flere år argumenteret for, at især folkeskolen havde brug for en vitaminindsprøjtning, for vi kan jo ikke bede om effektivitet og interesse og engagement i folkeskolen eller andre steder, når eleverne sidder 28 i et lurvet lokale og går ud til et frikvarter, hvis rammer består af en asfaltbane og et basketballstativ, der sikkert gik i stykker for 6 år siden - for ikke at nævne det dårlige indeklima og de gamle borde og stole, som giver allergi, hovedpine og dårlige rygge.
Og det værste er jo, at det er de elever, der kommer til at bestemme om 10, 20 og 30 år, vi byder disse urimelige vilkår.
Med finanslovaftalen for i år er det lykkedes for CD at sætte skub i en udvikling hen imod en bedre folkeskole.
CD har fået afsat en bevilling til folkeskolen på 350 mio. kr. over de næste 4 år, og vel at mærke til udvikling af helhedsskolen.
En udvikling af helhedsskolen hænger jo nøje sammen med en udbygning af skolerne i disse år.
Det er en udvikling, der skal fortsættes, og derfor har CD også fået indført som en del af finanslovaftalen for i år, at der skal sikres gode og tidssvarende fysiske rammer om undervisningen og elevernes skolemiljø i folkeskolen, herunder f.eks. kantiner.
På baggrund af finanslovaftalen har vi i CD en forventning om, at lånemulighederne til kommunen er blevet forbedret, så kommunernes mulighed for at optage lån ikke kun vil omfatte renovering af skolebygninger, men også nybygninger og forbedringer af elevernes skolemiljø i bredere forstand.
Men vi er udmærket godt klar over, at arbejdsmiljøproblemerne for børn og unge ikke bliver løst fra den ene dag til den anden, blot fordi der kommer en lov på området.
Det koster penge, og derfor skal vi også have sat nogle mål op.
Vi skal foretage nogle prioriteringer af de arbejdsmiljøproblemer, som findes, og så ellers gå i gang med at nå de mål, vi har sat os, og her er vi altså også enige med regeringen.